Norske foreldre minst fornøyde med barnehagene
Det viser årets studie for kundetilfredshet gjennomført av Epsi Norge, skriver Dagsavisen. Barnehageforsker Ratib Lekhal mener resultatene kan gjenspeile forskjeller i landenes satsing på barnehagesektoren de senere årene. Mens Norge lenge har hatt skarpest fokus på å oppnå full barnehagedekning, har kvalitet og innhold vært viet større oppmerksomhet i våre naboland. - Vi vet at både Sverige, Finland og Danmark gjennom flere år har jobbet annerledes med kvalitet enn det Norge har gjort. Alle de tre landene har langt bedre pedagogtetthet enn i norske barnehager, sier han. - I Sverige for eksempel, er bortimot halvparten av dem som jobber i barnehagene utdannede pedagoger. I tillegg har flere assistenter barnefaglig utdanning, sier førsteamanuensis Ratib Lekhal ved Høgskolen i Hedmark, Senter for praksisrettet utdanningsforskning (SePu). Sammenlignet med tall fra 2009, viser utviklingen at norske foreldre er mindre fornøyd i dag enn for fire år siden. Samtidig viser undersøkelsen at foreldre med barn i private barnehager i snitt er mest fornøyd. Mens foreldrene til de minste barna tidligere uttrykte større misnøye enn foreldre til større barn, er denne forskjellen borte i årets undersøkelse.
Foreldre både i Sverige, Danmark og Finland, er mer fornøyd med barnehagetilbudet enn norske foreldre er.